
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 4 iulie 2011

Pl-x 478/2011


AVIZ

asupra

propunerii legislative pentru modificarea art.1 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.1 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor, trimisă cu adresa nr. Pl-x 478 din 27 iunie 2011, înregistrată cu nr.31/731 din 29 iunie 2011.
Propunerea legislativă a fost respinsă de Senat în şedinţa din 22 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare modificarea art.1 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor, întrucât aşa cum rezultă din cuprinsul Expunerii de motive, forma actuală a art.1 ar crea anumite discriminări, în sensul că persoane care au luat decizii identice, în acelaşi cadru legal existent până la intrarea în vigoare a Ordonanţei de urgenţă a Guvernului nr.111/2010, pot beneficia de drepturi diferite. Iniţiativa legislativă vizează modificarea principiului de acordare a indemnizaţiei pentru creşterea copilului, care este raportată la naşterea copilului, şi nu la starea de graviditate.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 4 iulie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.956 din 20 aprilie 2011, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, aviz cu nr.321 din 21 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât adoptarea soluţiei legislative preconizate determină majorarea cheltuielilor bugetare, încălcând prevederile art.138 alin.(5) din Constituţie, potrivit cărora “Nicio cheltuială bugetară nu poate fi aprobată fără stabilirea sursei de finanţare”, ale art.7 din Legea responsabilităţii fiscal-bugetare nr.69/2010 şi ale art.15 alin.(1) din Legea nr.500/2002 privind finanţele publice, în sensul că nu a fost indicată sursa din care cheltuielile bugetare vizate urmează a fi suportate. Iniţiatorul nu precizează cum se va proceda în cazul naşterilor produse după data de 1 ianuarie 2011 şi pentru care dreptul la concediu şi indemnizaţie pentru creşterea copilului a fost deja stabilit. Principiul prevăzut de art.15 alin.(2) din Constituţie, conform căruia legea dispune doar pentru viitor, nu este încălcat de prevederile Ordonanţei de urgenţă a Guvernului nr.111/2010, acestea fiind aplicabile pentru naşterile ulterioare, respectiv cele survenite începând cu data de 1 ianuarie 2011.
În raport de obiectul şi conţinutul reglementării, iniţiativa legislativă face parte din categoria legilor organice.
                             PREŞEDINTE,                          
            SECRETAR,

                               Daniel Buda                                    Gabriel Andronache
Consilier parlamentar,

